b'\n_START_ARTICLE_\nEdo-perioden\n_START_PARAGRAPH_\nEdo-perioden eller Tokugawa-perioden d\xc3\xa6kker japansk historie fra 1603 til 1867. Nogle historikere kalder denne tidsperiode for Tokugawa-perioden, eftersom det var Tokugawa-sl\xc3\xa6gten, som ener\xc3\xa5dig herskede over Japan i denne periode. Andre historikere kalder denne tidsperiode for Edo, opkaldt efter hovedstaden, Edo, i dag Tokyo, hvorfra Tokugawa-shogunatet herskede. Perioden d\xc3\xa6kker over et n\xc3\xa6sten komplet lukket Japan uden kontakt med omverdenen. Kun kinesere og holl\xc3\xa6ndere kunne anl\xc3\xb8be Japan og kun med strengt kommercielle form\xc3\xa5l. \xc3\x98vrige europ\xc3\xa6ere, som n\xc3\xa5ede Japans kyst, blev henrettet._NEWLINE_Grunden til den japanske isolation var is\xc3\xa6r, at de herskende shoguner ans\xc3\xa5 kristne mission\xc3\xa6rer for en destabiliserende faktor. De f\xc3\xb8rste europ\xc3\xa6ere var ankommet til Japan i 1543, og mission\xc3\xa6rerne havde en vis opbakning. Fra det i 1603 nyoprettede Tokugawa-shogunat forfulgte man imidlertid de kristne, og omkring 1650 var kristendommen n\xc3\xa6sten udryddet, og landet havde afsk\xc3\xa5ret sig fra omverdenen._NEWLINE_Isolationen skulle komme til at vare 200 \xc3\xa5r. F\xc3\xb8rst da amerikaneren Matthew C. Perry i juli 1853 anl\xc3\xb8b med fire skibe i havnen i Edo og forlangte, at Japan blev \xc3\xa5bnet for handel, blev der d\xc3\xa6mmet op for den vestlige indflydelse, hvor modernisering og industrialisering efter vestlige v\xc3\xa6rdier fik sit indtog i Japan._NEWLINE_Indtoget var et slag mod Tokugawa-regimet, der i forvejen var h\xc3\xa5rdt tr\xc3\xa6ngt som samfundsstruktur. I 1866 begyndte den revolution, der kaldes Meiji-restaurationen, der bragte shogunatet til fald og (formelt) placerede kejseren p\xc3\xa5 magten.'